Qashqadaryoda Tico hamda Lada ishtirokida YTH sodir bo‘ldi. Tico haydovchisi shifoxonada vafot etdi

Qashqadaryo viloyati Qarshi tumanida 2020-yilning 3-noyabr kuni Tico hamda Lada ishtirokida yo‘l-transport hodisasi sodir bo‘lgan. Bu haqda Ichki ishlar vazirligi axborot xizmati xabar qildi.
Vazirlikning Telegram’dagi kanaliga joylashtirilgan videolavhada aytilishicha, 3-noyabr kuni soat 09:50 larda Qarshi tumani Fayzobod qishlog‘i hududidan o‘tgan 4P-89 Qarshi—Nishon—Tolimarjon avtomobil yo‘lining 3-kilometrida Tico’ning Lada yo‘liga chiqib ketishi oqibatida YTH sodir bo‘lgan. Hodisa oqibatida Tico haydovchisi og‘ir jarohat olib, shifoxonaga yotqizilgan va u yerda vafot etgan.
Shuningdek, videolavha avvalida 1-noyabr kuni soat 23:00 larda 4P-90 Qarshi—Beshkent—Kasbi —Koson yo‘lining 4-kilometrida Lacetti yo‘lni ikkiga ajratib turuvchi beton to‘siqqa urilgani va yo‘lning qarama-qarshi tomoniga o‘tib ketib, ag‘darilgani haqida ham ma’lumot berilgan. Avtohalokat oqibatida mashina haydovchisi jarohat olgan va shifoxonaga yotqizilgan.

 Kadr: Telegram / iivuz
Videolavhada Tico hamda Lada ishtirokidagi YTHdan keyin viloyat ichki ishlar bo‘limi Yo‘l harakati xavfsizligi boshqarmasi xodimlarining aholi orasida avtohalokat tafsilotlarini o‘rgangani, hodisaning sabab va oqibatlari jamoatchilik vakillari bilan birgalikda muhokama qilingani aytilgan.